**Csongrád Városi Önkormányzat**

**Bedő Tamás polgármester**

**34/2020.(VI. 12.) polgármesteri**

**H a t á r o z a t**

A Kormány a veszélyhelyzet kihirdetéséről szóló 40/2020.(III.11.) számú kormányrendelet 1. § értelmében az élet-és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdésének felhatalmazása alapján veszélyhelyzetben a települési önkormányzat képviselő testületének feladat- és hatáskörét a polgármester gyakorolja.

A fenti rendelkezések alapján Csongrád Városi Önkormányzat Városgazdasági, Ügyrendi és Összeférhetetlenségi Bizottságának átruházott hatáskörét gyakorolva, a polgármester a kereskedelmi tevékenységének folytatása érdekében a pályázat illetve árverés alóli mentesítést Szabó Andrea egyéni vállalkozó (6640 Csongrád, Tömörkény I. u. 7. sz. alatti lakos) részére a 6640 Csongrád, Fő utca 2-4. sz. alatti üzlethelyiség bérleti szerződésének meghosszabbítása vonatkozásában megadja, és a szerződést további 10 év időtartamra, 2020. június 1-től 2030. május 31. napjáig, a szerződés egyéb rendelkezéseinek változatlanul hagyása mellett meghosszabbítja.

**INDOKOLÁS**

Szabó Andrea egyéni vállalkozó 2003. május 16. napja óta bérlője az önkormányzat tulajdonát képező Csongrád, Fő utca 2-4. szám alatti, 142 m2 alapterületű, Aranykosár ABC elnevezésű üzlethelyiségnek. A bérlő jelenleg 178.245 Ft/hó + ÁFA bérleti díjat fizet, bérleti szerződésének határideje 2020. május 31. napján lejárt. A bérlőnek a bérbeadó felé az üzlethelyiség vonatkozásában bérleti díj tartozása nincs.

A bérlő azzal a kérelemmel fordult az önkormányzathoz, hogy kéri az üzlethelyiség bérleti szerződésének meghosszabbítását a korábbi szerződéses feltételekkel.

Tekintettel arra, hogy Szabó Andrea vállalkozói tevékenysége az élelmiszerbolt üzemeltetőjeként fontos lakossági igényt elégít ki, az üzlet fennmaradásának érdekében a polgármester a kérelmet jóváhagyta, és a pályázat illetve árverés alóli mentesítés megadásával a bérleti szerződést a fentiek szerint módosította.

A határozatról értesül:

1. Fejlesztési és Üzemeltetési Iroda és általa
2. Szabó Andrea ev., 6640 Csongrád, Tömörkény I. u. 7.

Csongrád, 2020. június 12.

 Bedő Tamás

 polgármester